K. Sárközy, poslankyňa: (2008-09-11):
Pretože sme v prvom čítaní, ja sa budem zaoberať jedným, jediným bodom. V dôvodovej správe pani ministerka povedala, že okrem iného tento návrh zákona navrhuje zvýšiť tarifný plat vybranému okruhu zamestnancov Úradu vlády Slovenskej republiky a zamestnancom štátnej rozpočtovej organizácie zriadenej Úradom vlády Slovenskej republiky o 20 %. Zdôvodnenie. Je to bod 16 k tomuto bodu. Vybranému okruhu zamestnancov Úradu vlády Slovenskej republiky a Správy zariadení Úradu vlády Slovenskej republiky, ktorí priamo plnia úlohy spojené s organizačným a technickým zabezpečením činnosti vlády, sa tarifný plat zvýši o 20 %. Ide o okruh špecifických činností, ktoré musia byť vykonávané nadštandardným spôsobom. Je to napríklad zabezpečenie komplexných služieb v prípade zahraničných návštev, najvyšších štátnych predstaviteľov aj pre návštevy Národnej rady Slovenskej republiky a prezidenta Slovenskej republiky, technické zabezpečenie rokovaní vlády Slovenskej republiky, príprava, koordinácia a kontrola všetkých činností súvisiacich s technickým a organizačným zabezpečením vlády Slovenskej republiky. Tento návrh zákona zakladá nárok na štátny rozpočet a zvyšuje platobné tarify. Zvýšenie platobných taríf sa týka podľa pripomienkového konania 130 zamestnancov úradu vlády. Je to v rozpore s bodom č. 9 uznesenia vlády Slovenskej republiky č. 867/2007, ktoré hovorí o tom, aby sme nepredkladali návrhy legislatívnych predpisov, ktoré zakladajú finančné nároky na zvýšenie výdavkov alebo úbytok príjmov schválených v štátnom rozpočte na rok 2008. Toto uznesenie prijala vláda Slovenskej republiky. Účinnosť tohto zákona je síce od 1. januára 2009, ale ja sa pýtam, keď vláda prijala uznesenie, že bude šetriť v roku 2008, už to nebude platiť pre rok 2009. Ministerstvo práce, sociálnych vecí a rodiny v pripomienkovom konaní tohto zákona sa zaviazalo doplniť podmienky na priznanie osobného platu. Nestalo sa to tak. Naďalej chýba napríklad presný okruh zamestnancov, ktorých sa to bude týkať a konkrétne dôvody priznania osobného platu. V pripomienkovom konaní proti tomuto ustanoveniu namietali Ministerstvo obrany Slovenskej republiky, Ministerstvo zdravotníctva Slovenskej republiky a Ministerstvo vnútra Slovenskej republiky. Ak sa nemýlim, ministri týchto rezortov sú nominanti strany SMER. Ja mám taký dojem, že zase tu budeme vytvárať skupinu privilegovaných, zase tu budeme vytvárať skupinu, ktorým sa bude zvyšovať tarifný plat o 20 %. Neviem, zrejme strana SMER má ešte takýchto ľudí viac, ktorých treba takto ohodnotiť, pretože manažéri sociálnych podnikov budú mať hodinovú mzdu 1 200 korún. A hovorím, to vtedy, keď veľmi dobre viete, pani ministerka, že napríklad v auguste už naši dôchodcovia dostali zo Sociálnej poisťovne prepočítané svoje dôchodky aj na eurá a určite veľmi dobre viete, že dôchodok manželky bude napríklad 19 eur. A teraz pre privilegovanú skupinu 130 ľudí budeme zvyšovať ich tarifné platy o 20 % vtedy, keď napríklad dôchodky zvyšujeme o 50 Sk, nie sú peniaze na to, aby sa zvyšovali mzdy pedagógov, to niekde je aj napísané v tomto návrhu zákona. A ešte sa musím zastaviť pri pánovi poslancovi Madejovi, ktorý tu doobeda veľmi emotívne hovoril o tom, či poslanci opozície sú si vedomí toho, čo to znamená žiť z minimálnej mzdy v hladových dolinách alebo tam, kde ten život je ťažší. Pán poslanec, ja osobne to napríklad viem, pretože ja som vo svojej profesii robila vyše dvadsať rokov a keď som nastupovala, nebolo to včera, ani predvčerom, ako začínajúca lekárka som mala nástupný plat 1 740 korún. Vtedy, keď pedagógovia, lekári mali takýto plat, ale napríklad baníci, kŕmiči, pretože ja som patrila medzi pracujúcu inteligenciu, a bola skupina, ktorá mala tri alebo štyrikrát vyšší plat. Takže viem, čo znamená žiť z 1 740 korún a viem, čo to znamená žiť z poslaneckého platu. Pán poslanec, ale ja som vo svojej profesii mimo parlamentu robila vyše dvadsať rokov. Vy ste do poslaneckých lavíc, keď nechcem byť vulgárna, vtedy by som musela povedať, že ste prišli zo škôlky, nie zo škôlky, ale priamo z fakulty. Takže rozprávať o tom, či my vieme, z akých platov musia vyžiť ľudia, my to vieme, pretože my sme to zacítili na svojej koži. Bolo by dobré, keby ste sa trošičku vyjadrovali inak, pretože keď to niekto nevie, tak asi ste to vy. Ďakujem pekne. (Potlesk.)